Elvis J. Kurtović

Mirko Srdić (Sarajevo, 1962.), alias Elvis J. Kurtović, je sarajevski tekstopisac, kompozitor i kolumnista, jedan od osnivača pokreta New Primitives (Novi primitivizam), a zajedno sa Sejom Sexonom (Davor Sučić Sula) i Dr Nele Karajlićem (Nenad Janković) osnivač i “osnovni motor” grupe Elvis J. Kurtović & His Meteors.

Biografija 

Mirko Srdić rođen je 1962. godine u sarajevskom naselju Koševo, gdje je i odrastao. Nakon završene osnovne škole, upisuje sarajevsku II gimnaziju, te završava Građevinski fakultet u Sarajevu. Jedno vrijeme je to sakrivao od javnosti zbog toga što: "Djeca ne kupuju ploče obrazovanih ljudi, moraju misliti da sam ja neki narkoman, koji se drogira i pije alkohol, da misle da sam pravi roker i to, jer neće oni slušati nekog čovjeka koji je inžinjer građevine (smijeh)". 

80-tih godina zajedno sa Neletom Karajlićem, Dražen Ričlom "Zijom", Sejom Sexonom, Brankom Đurićem "Đurom", Borisom Šiberom i Zenitom Đozićem osniva kultni sarajevski pokret Novi Primitivizam. Pokret bio zastupljen u obliku muzičkih grupa (Zabranjeno Pušenje, Elvis J. Kurtović & His Meteors, Bombaj Štampa), ali i u obliku radio i TV emisija (Top lista nadrealista).

Nadimak 
Kada je Mirko Srdić tj. Elvis J. Kurtović osnivao bend, u susjedstvu je živio Jasmin Kurtović, veliki ljubitelj Rock'n'Rolla. Kada se Jasmin oženio i dobio sina dao mu je ime Elvis, što su članovi benda odmah uzeli za zezanciju da mu je dao ime po legendarnom pjevaču Elvis Presleyu. Tako da su svom bezimenom bendu dali ime "Elvis Jasmina Kurtović". Nakon toga Jasmin Kurtović ih je tužio i sud je zabranio upotrebu tog imena, međutim oni ga više nisu pisali kao Jasmina već su koristili slovo "J" (na Engleskom pogrešno izgovoreno "dži"), kako ne bi asociralo na susjeda. Tako da je Mirko Srdić postao Elvis J. Kurtović i to ne samo po nadimku, već i po imidžu i popularnim zulufima koji su bili sastavni dio imidža Elvis Presleya. Nakon par godina Jasmin se preselio sa Koševa na novoizgrađenu Dobrinju, a Elvis J. Kurtović & njegovi Meteori postali su popularni širom Jugoslavije.

Elvis J. Kurtović & His Meteors 

1981. godine osniva je bend pod nazivom Elvis J. Kurtović & His Meteors koji je bio rezultat kultnog sarajevskog pokreta Novi Primitivizam. Band je bio aktivan od 1984. do 1988. godine i u tom periodu izdali su 3 albuma.
Najveći uspjesi grupe su skladbe "Folk reping", "Kad se babo vrati kući pijan", "Baščaršy hanumen", "Da bog da crk'o rok'n'rol", "Nosila je ljepotu ko prokletstvo", te "Hajle Selasie".

Top Lista Nadrealista

Poslijeratna karijera 
1996. godine zajedno sa Sejo Sexon obnavlja ratom rastureno Zabranjeno Pušenje, gostuje na njihovom prvom poslijeratnom albumu Fildžan viška, te gostuje na turneji.
2002. počinje samostalni rad, te sa bivšim pjevačem Zabranjenog Pušenja Marinom Gradcem snima album To Sam Ja ili Die Neue Bosnische Kunst. Iako jako dobro produciran album, zbog lošeg marketinga prolazi nezapaženo.
2006. godine zajedno sa Zenit Đozićem pokreće Nadreality Show, svojevrsni nastavak Top liste nadrealista, koji dostiže veliku popularnost u regiji.

Diskografija

Elvis J. Kurtović 
 1984. Mitovi i legende k kralju Elvisu (RTV Ljubljana)
 1985. Da Bog da crk'o rock'n'roll (RTV Ljubljana)
 1988. The wonderful world of private business ili Čudesan svijet privatluka (Diskoton)
 1996. Hitovi '83-'88 (kompilacija) (Nimfa Sound)
 1997. Najgori hitovi (kompilacija) (Nimfa Sound)
 2002. To sam ja ili Die Neue Bosnische Kunst

Zabranjeno Pušenje 
 1997. Fildžan viška (Nimfa Sound)
 1998. Hapsi sve! (A Records)
 1999. Agent tajne sile (TLN Europa)

Vanjske veze 
 Elvis J. Kurtović 
 Elvis J. Kurtović na imdb.com

Jugoslavenski rock pjevači
Jugoslavenski tekstopisci
Bosanskohercegovački pjevači
Bosanskohercegovački tekstopisci
Novi primitivizam
Biografije, Sarajevo
Pseudonimi